VEGA og Beatbox Concerts præsenterer

**William Fitzsimmons forfører med hudløst ærlige folk-sange i VEGA***Singer/songwriteren William Fitzsimmons fylder søndag den 2. marts Lille VEGA med sine smukke og følsomme folksange, hvori han udkrænger sin inderste sjæl. Med sig har han et ny album produceret af guitaristen i Death Cab for Cutie.*

**Indre dæmoner og håb**
Store følelser og indre dæmoner har den amerikanske folk-singer/songwriter William Fitzsimmons aldrig konfronteret alene. De får frit løb i hans hudløste ærlige og smukke sange. Det sjette og kommende album fra sangerens hånd fortsætter den besnærende tradition. Fitzsimmons er uddannet terapeut og forstår om nogen følelsernes kompleksitet, så der er meget at komme efter i hans lyriske univers, der på trods af de tunge emner indgyder strejf af håb. Hans musik bliver ofte sammenlignet med Iron & Wine, Sufjan Stevens og Bon Iver.

**Hits fra Greys Hvide Verden**

På det nye album, *Lions*, der udkommer til februar reflekterer Fitzsimmons over hans personlige udvikling de seneste år, som efter hans eget udsagn har været fantastiske, smertefulde, men også mere givende end nogensinde før. Ifølge sangeren er der ikke meget at sige om musikken, da musikken, hvis den er noget værd, taler for sig selv.

Sangene var i hvert fald så meget værd, at kollegaen og produceren Chris Walla, der normalt spiller guitar i Death Cab for Cutie, sagde ja til at producere *Lions*. Han har tidligere sat sit indie-aftryk på The Decemberists og Tegan and Saras sange.

Førstesinglen fra det kommende album, ”[Centralia](http://www.youtube.com/watch?v=D3D6x7OqLyk&feature=c4-overview-vl&list=PL389477D139941CB9)”, kan man allerede nu finde på Youtube sammen med Fitzsimmons’ største hits ”[Passion Play](http://www.youtube.com/watch?v=RhihGqZEWOc)” og ”[Please Don’t Go](http://www.youtube.com/watch?v=3zXLPqxtxEA)”, der begge blev brugt i Tv-serien *Greys Hvide Verden*.

**Musikalske og blinde forældre**

William Fitzsimmons er vokset op som yngste barn i en familie med blinde forældre i udkanten af Pittsburgh i den amerikanske stat Pennsylvania. Lyde og især musik betød meget for den lille familie, og Fitzsimmons blev introduceret til folkmusikken med Bob Dylan, James Taylor og Joni Mitchell i spidsen af sin mor og orkestermusik af sin far. William Fitzsimmons nævner ældre folksangere som James Taylor og Nick Drake som inspiration for hans musik og af mere nutidige navne er det Jose Gonzales, David Wilcox og Aimee Mann.

Hvis smuk og følelsesladet folk fylder på dine playlister, bør du unde dig selv en søndag aften i selskab med William Fitzsimmons og hans guitar.

**Fakta om koncerten**

William Fitzsimmons (US)

Søndag d. 2. marts kl. 20

Lille VEGA, Enghavevej 40, 1764 Kbh. V

Billetpris: 150 kr. + gebyr

Billetsalget starter den i dag via VEGA.dk, Billetlugen og i Fona.